Sing vooraf: Psalm 71:13.
Lofpsalm 81:1, 4, 11, 12
Skrifberyming 18-2:1, 4. 5. (36)
Skriflesing: Psalm 49
Teks: Kategismus Sondag 5; Psalm 49:8, 16
(49:8) Niemand kan ooit 'n broer loskoop nie; hy kan aan God sy losprys nie gee nie (Psalm 49:7 AFR53)
(49:16) Maar God sal my siel loskoop van die mag van die doderyk, want Hy sal my opneem. Sela. (Psalm 49:15 AFR53)
Psalm 49 praat van twee soorte mense. Die eerste mens is die een wat maar net aan leef, en wat homself in sy eie grootheidswaan verewig sien. Die mense van vers 12:
(49:12) Hulle binneste gedagte is: hul huise sal vir ewig wees, hul wonings van geslag tot geslag; hulle noem die lande na hul name. (Psalm 49:11 AFR53)
Maar die skrywer het toe gesien wat het gebeur toe die mense gesterf het:
Hulle het omgekom en al hulle besittings aan ander nagelaat (11).
Hulle is soos diere wat vergaan (13).
Hulle gestalte is daar vir die doderyk om te verteer (15).
Hier het ons te doen met die onbekommerde oor die hiernamaals.
Die mens wat in die wêreld vir die wêreld leef.
Diegene wat nie bekommerd is oor sy sondes nie, en ook nie daarvan verlos wil word nie.
Maar die Bybel praat ook hier van nog 'n groep mense.
Bekommerdes wat nie in die sondes vasgevang wil wees nie.
Mense wat graag verlos wil wees en wat in die hiernamaals by God wil wees.
Hierdie mense weet dat geen mens 'n ander mens kan loskoop nie, want hy kan nie eers vir sy eie oortredinge 'n waardige losprys aanbied nie.
Maar nogtans sing hierdie Koragiete voort met die grootste geloofsekerheid.
Daar is nie twyfel oor of hulle eendag in die hemel sal wees of nie daar sal wees nie.
Hulle weet hulle sal daar wees, want hulle sing in vers 16 só:
(49:16) Maar God sal my siel loskoop van die mag van die doderyk, want Hy sal my opneem. (Psalm 49:15 AFR53)
Hulle is absoluut seker van hulle saak! Daar is geen twyfel hoegenaamd nie! En dis hoe dit behoort te wees!
Ware gelowiges het maar altyddeur met die ding geloop en worstel, daarom kry ons in ons belydenis ook stukke wat oor die spesifieke saak gaan.
Watter mens is daar wat in die Here glo en wat nie soms met 'n brandgevoel in sy siel rondloop, omdat hy weet hy is verslaaf deur die sonde nie? Jesus het dit ook gesê in Johannes 8:34:
Jesus antwoord hulle: Voorwaar, voorwaar Ek sê vir julle dat elkeen wat die sonde doen, 'n dienskneg van die sonde is. (Johannes 8:34 AFR53)
Dan skryf die apostel Paulus ook nog dat ons deur ons sondes onder die vloek van God is. Die wet stop ons mond toe, sodat die hele wêreld voor God doemwaardig kan wees.
Want almal wat uit die werke van die wet is, is onder die vloek; want daar is geskrywe: Vervloek is elkeen wat nie bly in alles wat geskryf is in die boek van die wet om dit te doen nie. (Galasiërs 3:10 AFR53)
Nou weet ons dat alles wat die wet sê, hy dit sê vir die wat onder die wet is, sodat elke mond gestop en die hele wêreld voor God doemwaardig kan wees; (Romeine 3:19 AFR53)
'n Mens se hart wil byna gaan staan van vrees as jy nou teen hierdie agtergrond nog Jesaja 66:6 lees, en dan hoor dat die Here met die geweld en rumoer wat eie is aan 'n groot oorlog, losbars – tot selfs in die kerk! – so staan dit daar om sy vyande te vergeld. God gaan maak en breek met die sondaars.
Hoor - 'n rumoer uit die stad! Hoor - uit die tempel! Hoor - dit is die HERE wat sy vyande hulle dade vergeld! (Jesaja 66:6 AFR53)
Dan is daar nie een ernstige gelowige wat dit hoor en wat nie in sy hart die behoefte en nood aanvoel om verlos te word nie.
Nou is daar talle vrae wat by gelowiges opkom, soos byvoorbeeld:
Kan ek weet dat èk verlos is of is daar maar altyd die onsekerheid waarin ek moet voortdwaal?
Die feit is dat verlossing moontlik is. Die Here sê in Esegiël 18:23 dat Hy nie behae het in die dood van die sondaar nie. Daarom bekeer Hy ons van ons weë.
Het Ek dan miskien 'n behae in die dood van die goddelose? spreek die Here HERE. Nie liewer daarin dat hy hom bekeer van sy weë en lewe nie? (Esegiël 18:23 AFR53)
Dis waarom die Here die groot genadeverbond met ons gesluit het in die versoeningswerk van die Here Jesus Christus.
Die Here het nie sy Seun tevergeefs laat sterf nie.
Dink net hoe dwaas is dit om te dink dat Jesus gesterf het vir die moontlikheid dat daar mense is wat Hom sal aanneem en dan salig word.
Dis mos nie die optrede van 'n volmaakte God nie!
Hy sterf vir bepaalde mense, daarom weet die Here wat die getal is van die mense wat in die Nuwe Jerusalem sal woon!
Daarom het dit moontlik geword om vir diep skuldige mense die Evangelie te preek dat hulle werklik verlos is in Jesus Christus.
Dit bring ons nou by die Persoon wat die verlossing bewerk het. Wie is Hy en waarom moes Hy wees wat Hy is?
Die Koragiete het in Psalm 49 gesing dat geen mens ooit sy broer kan loskoop nie, want hy kan nie God se prys betaal nie.
Hulle het ook gesing dat die beste mense sterf.
Niemand kan homself red nie - want die probleem is dat daar geen verlossing moontlik is sonder straf nie.
Maar wie kan nou die toorn van God dra?
Die Here sê dat niemand Hom kan sien en bly lewe nie. En dan is God vriendelik!
Sy majesteit is so geweldig dat selfs die engele in die hemele ses vlerke het, waarvan twee gebruik word om hulle gesigte te bedek, sodat die heerlikheid van die Here hulle nie moet vernietig wanneer hulle na Hom kyk nie!
Hoe erg gaan dit dan wees wanneer die Here kwaad is!
Ons kan nie een eers naastenby die saak vir onsself behartig nie, want Job het al uitgeroep dat ons nie die krag en die insig het nie (Job 9:2).
Waarlik, ek weet dat dit so is; en hoe kan 'n mens regverdig wees by God? As hy sou begeer om met Hom te twis, nie een uit duisend sal hy Hom kan antwoord nie. (Job 9:2-3 AFR53)
Ons sit in die toestand dat ons nie eers net vir vandag goed kan lewe nie, wat staan nog ons verlede regmaak, en dan is die toekoms heeltemal buite die kwessie.
Uit Deuteronomium 4:12 - 24 lei ons af dat die Here die mens se sondes net aan die mens self straf. Moses waarsku die volk daar dat die Here mense straf wat teen Hom oortree. Hulle mag nie afgode dien nie, dit gaan hulle net verder in die moeilikheid by die Here bring.
Die Middelaar moet dus 'n mens wees.
Hy moet 'n baie besondere mens wees, want Hy moet die toorn van die Here kan oorleef.
Hy moet die oordeel van die Here nie net rakelings oorleef nie. Hy moet die toets só sterk deurstaan, dat Hy almal wat in die hemel moet wees, se sondes kan dra en vir hulle die ewige lewe gee.
Daarom voorsien God so 'n Mens.
Hy word self gebore in Jesus Christus. Hy neem 'n menslike liggaam aan - of soos ons belydenis sê: Hy het mens geword.
Daarmee openbaar die Here dat die Middelaar 'n volledige mens is, maar ook volledig God.
Daarom was Hy in staat om volmaak te lewe, en ook in staat om te kon sterf en weer op te staan uit die dood - en sommer saam met Hom ook ons almal wat aan Hom behoort.
Wat is die resultaat van God se verlossingswerk vir ons?
Ons is voluit, volmaak en verseker verlos.
Ons kan lewe sonder angs en spanning oor waar ons gaan land wanneer ek hier sterf.
Maar onthou dat ons 'n verantwoordelikheid in die saak het. Ons kan nie nou maar net roekeloos in ons sonde voortjaag nie.
Johannes 3:16 se eerste helfte ken ons almal, want dis 'n gedeelte wat baie aangehaal word, maar ongelukkig verswyg ons meestal die tweede helfte.
Die eerste deel lui: So lief het God die wêreld gehad dat Hy sy eniggebore Seun gegee het.
Die tweede helfte lui: sodat elkeen wat in Hom glo nie verlore mag gaan nie.
'n Mens wat hom beroem op sy verlossing, maar aanhou sonde doen, spot met God.
So 'n mens glo nie.
Ons moet met dankbaarheid en verantwoordelikheid reg lewe so goed as wat ons kan.
Die verlossing wat die Here Jesus Christus vir ons volbring het, het onder andere die volgende inhoud:
Hy het ons vrygemaak van die juk van die satan (Kolossense 1:13).
Hy wat ons verlos het uit die mag van die duisternis en oorgebring het in die koninkryk van die Seun van sy liefde, (Kolossense 1:13 AFR53)
Hy het ons so herskep dat ons nou diensbaar is aan God in plaas van diensbaar aan die sonde (Romeine 6:18).
…en, vrygemaak van die sonde, het julle diensbaar geword aan die geregtigheid. (Romeine 6:18 AFR53)
Hy het veroorsaak dat ons verlos is van die vloek van God en die verdoemenis deur die dood (Galasiërs 3:13).
Christus het ons losgekoop van die vloek van die wet deur vir ons 'n vloek te word—want daar is geskrywe: Vervloek is elkeen wat aan 'n hout hang— (Galasiërs 3:13 AFR53)
Hy skenk ons die vrede en liefde van God (2 Korinthiërs 5:19).
…naamlik dat God in Christus die wêreld met Homself versoen het deur hulle hul misdade nie toe te reken nie en die woord van die versoening aan ons toe te vertrou. (2 Korintiërs 5:19 AFR53)
Nou pas ons Psalm 49 toe op onsself. Die Koragiete sing van ons ook, maar by watter groep is ons geskaar?